मुम्बाइ , 2 फेब्रुवारी : भारत आरो इंलेन्ड क्रिकेट हान्जानि गेजेराव टेस्ट सिरिज गेलेनाया सोलिफु फेब्रुवारी दाननि फैगौ बावैसो साननिफ्राय जागायजेनगोन । अदेबानि फैगौ 5 फेब्रुवारीनिफ्राय दरनै हादतनि क्रिकेट हान्जानि गेजेराव सिरिजनि गिबि टेस्ट मेच गेलेनाया जागायजेनगोन । भारत आरो इंलेन्डनि गेजेराव मोनब्रै टेस्ट - मेच , मोनथाम सानसेयारि मेच आरो मोन 5 टी - 20 मेचनि सिरिजखौ गेलेगोन । बे जोबथा सिरिजनि गेलेनाया फैगौ 6 जुनखालि जागोन । जुदि भारतनि हान्जाया वर्ल्ड टेस्ट सेम्पियनसिपनि फाइनालाव सौहैनोब्ला 18 जुननिफ्राय लर्डसआव जानो गोनां फाइनालाव सौहैनांगोन । दरनै हादतनि क्रिकेट हान्जाफोरा दासान्दि सिरिजखौ गेलेनो थाखाय बराट कहलीनि केप्टेन महरै दैदेन्नायाव माखासे मिजिंथिजानाय गेलेगिरिफोरखौ लानानै इंलेन्डनि हेंथायै गेलेनो थियारि जादों । मख'नो गोनांदि , फैगौ 5 फेब्रवारीनिफ्राय जागायजेन्नो गोनां टेस्ट सिरिजनि गिबि मेचखौ गेलेनायनि समा फैगौ 5 दाननि गेजेराव सोलिबाय थागोन । मानोना फैगौ 5 दाननि गेजेराव भारतनि गेलेगिरिफोरा सानथाम - सानथामनि गेजेराव मोनसे मेचखौ गेलेगोन । थांनाय टेस्ट सिरिजखौ अस्ट्रेलिया हान्जानि हेंथायै देरहानो हानायनि उनाव भारतनि क्रिकेट हान्जाया दासान्दि गोख्रोंसिन महराव दङ । बेनि अनगायैबो भारतया गावनि नख'र सहरावनो गेलेगोन सिरिजनि फार्से इंलेन्ड हान्जाया भारतनि साफ्रोमबो गेलेगिरिफोरनि सायाव गोख्रोङै नोजोर लाखिदों । बे सिरिजयाव बिराट कहलीनि अनगायैबो रहित शर्मा , जसप्रित बुमराहजों लोगोसे माखासे गेलेगिरिफोरखौबो हान्जायाव लाबोफिन्नाय जादों । बिसिसिआइआ थांनाय माखासे साननि सिगांनो इंलेन्डनि हेंथायै गेलेनो लानाय सिरिजनि थाखाय हान्जायाव मिजिंथिजानाय गेलेगिरिफोरखौ सायख'नाय जाबाय । 
भारत आरो इंलेन्ड क्रिकेट सिरिजनि उनावनो आइपिएल , टेस्ट सेम्पियनसिप गेलेगोन